Los llazos col pueblu y la güela, dende los güeyos d’un neñu
#000002
Lin torna a les llibreríes recordando’l venceyu de nuesu col entornu rural
#000003
L’album Lin xube a Carabín, escritu por Aique Fernandi y ilustráu por Iranidis Fundora, amuesa los llazos d’un neñu cola güela y el pueblu, recordando, pel camín, el venceyu de nueso col entornu rural. El nuevu trabayu d’Aique y Iranidis, continuación de Lin quier esnalar (Pintar-Pintar, 2019), ye un llibru enllenu d’humor y tenrura onde’l protagonista cambia les ales por un sombreru vaqueru.
#000004
Depués d’esnalar y cayer, Lin xube agora a Carabín, an ca la güela, anque bien pegáu a la tierra. So pá, cargáu de recaos, lleva al neñu pal pueblu pa que nun aburra nin lu aburra, sabiendo que’l guah.e ye un poco trastu y que pue dar guerra. Lin, con pañuelu y sombreru, yá ta metíu nel papel.
#000005
Si Lin quier esnalar taba enllenu filosofía, y ésta yera’l motor del cuentu, la continuación nun dexa de tener una llectura doble, anque esta vez nun tea en primer planu. Pal autor del llibru, ye una pena que les neñes y los neños, arrodiaos de naturaleza muerto, gris, vaigan perdiendo los llazos col entornu rural.
#000007
Poro, presta-y sobre manera atopar esceiciones, como los neños qu’inspiraron esta hestoria nueva. «Inspireme nos mios sobrinos Pablo y Pelayo, de 10 y 6 años, y la so rellación coles dos güeles: la de Sama y la de Carabín. [...] Préstame que tean viviendo en Carabín, ente árboles, oveyes y pites, corriendo pelos praos. Préstame que prefieran eso a tar sentaos hores mirando la pantalla del teléfonu», diz Aique.
#000009
«Del pueblu y los güelos, podemos deprender mundos enteros», añade l’autor, qu’afirma que «los llazos ente les xeneraciones tán rotos». «Dame pena cuando, por exemplu, los padres y güelos falen n’asturianu con otros adultos pero cuando ven un neñu fálen-y en castellán y con diminutivos, y de les coses que yá ven y oin nos aparatos», esplica, en referencia a productos culturales llonxanos y ensin alma.
#000010
Esta segunda entrega, que vuelve a cuntar cola artista Iranidis Fundora, cambia los dibuxos grabaos y tallaos en madera, y imprentaos llueu en papel, pola suavidá qu’apurre l’acuarela. «L’álbum anterior foi una llocura, ¡más de 26 ilustraciones grabaes en madera! Asina qu’esta vez quería facer daqué distinto, con más color, con esos verdes que solo hai per Asturies. L’acuarela ye un téunica que me dexa estelada, y ellí, nel norte, hai tanta humedá, tanta lluvia... ¿Qué meyor téunica qu’ésa?», entruga Fundora.
#000014
Pa Iranidis, cubana de nacencia y residencia, esti llibru foi una ocasión de tornar a l’Asturies que recuerda, onde vivió dellos años y d’onde sacó les idees pa ilustrar el volume. «Un álbum escritu n’asturianu, con oveyes y pites, solo pue ambientase n’Asturies. Cuando llegué a Asturies per primer vegada, namoré pa siempre d’esi llugar, viví munchos años ende. [...] Lin ye, pa min, un realcuentru coles tierres qu’amo. Ellí tomé semeyes hasta de les yerbes qu’espoxiguen nos praos, y estes semeyes y les alcordances de los sos vezos foron la mio mayor documentación. Volví sentir el fríu y la humedá, el golor de la comida y el cariñu de tola xente bono que conocí. Asturies tamién ye la mio patria querida».
#000016
Lin xube a Carabín ye la tercer collaboración d’Iranidis con Pintar-Pintar tres Un monstruu ensin corazón y Lin quier esnalar. Pola so parte, Aique Fernandi trabaya per segunda vegada cola editorial, deseando que la hestoria de Lin siga nel futuru. «De fechu», adelantra, «yá toi pensando qué podría pasar cuando se conozan Lin y Lena, una neña inmigrante, futbolista y con una personalidá fuerte».
#000017
*Lin xube a Carabín tendrá edición física y dixital n’asturianu y solamente dixital en castellán.
#000018
Nací hai cuantayá en Sotrondio y tuvi munchos años de trotiamundu per Méxicu, Xapón, Dinamarca y otros munchos países d’allalantrones. Dende que volví p’Asturies pongo clases d’inglés y asturianu; escribo cuentos, poesíes y noveles, y investigo la vida del célebre Lin pa contar les sos aventures en llibros como esti y Lin Quier Esnalar (tamién en Pintar-Pintar).
#000019
Nací en Cuba y dende ellí dibuxo pa los neños dende va munchos años, anque lo que sé de ilustración aprendilo n’Uviéu. Empecé a volar dende neña lleendo hestories como esta y percorrí’l mundu ¡gracies a la llectura!
#000020